Volgens Smit is hulle woedend oor Avihe se tragiese dood, wat syns insiens ’n aanduiding is van hoe onbevoeg die Namibiese polisie is.
Hy sê ondanks ’n goed toegeruste forensiese afdeling, help dít niks as daar geen speurders is met genoeg energie, deursettingsvermoë én vaardighede om forensiese inligting sinvol vir ondersoeke te gebruik nie.
Smit sê die polisie kon tot vandag toe nog geen noemenswaardige terugvoering gee oor ’n moontlike reeksmoordenaar wat etlike jare gelede in die land amok gesaai het nie.
Hy het tydens ’n nuuskonferensie in die hoofstad bygevoeg: “Die feit dat die polisie blyk te dink hul énigste werk is om die publiek te vra om inligting te verskaf wat tot ’n inhegtenisneming sal lei – terwyl dít hul laaste uitweg moet wees – beteken dat dié saak waarskynlik binne ’n paar maande by die lys van onopgeloste moorde gevoeg sal word.
Dit lyk vir die PDM of die polisie net misdadigers kan aankeer wat hulle op heterdaad betrap, sê hy.
Volgens hom het die tyd aangebreek vir drastiese optrede om die veiligheid van veral vroue in die land te verseker.
Die beloning vir inligting wat tot ’n inhegtenisneming en vervolging sal lei, beloop tans N$100 000.